Document ID: 32014R0364

ΚΑΝΟΝΙΣΜΌΣ (ΕΕ) αριθ. 364/2014 ΤΗΣ ΕΠΙΤΡΟΠΉΣ
της 4ης Απριλίου 2014
για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες, fenpyroximate, flubendiamide, isopyrazam, kresoxim-methyl, spirotetramat και thiacloprid μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Για τις ουσίες kresoxim-methyl και thiacloprid έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες fenpyroximate, flubendiamide, isopyrazam και spirotetramat έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005.
(2)
Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία fenpyroximate σε βατόμουρα, σμέουρα, πιπεριές και φασόλια (με λοβό), υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.
(3)
Όσον αφορά την ουσία flubendiamide, υποβλήθηκε σχετική αίτηση για χρήση σε φράουλες. Όσον αφορά την ουσία isopyrazam, υποβλήθηκε σχετική αίτηση για χρήση σε ριζωματώδη και κονδυλώδη λαχανικά (εκτός από ζαχαρότευτλα, πατάτες και τροπικά ριζωματώδη και κονδυλώδη λαχανικά), πιπεριές και κολοκυνθοειδή. Όσον αφορά την ουσία kresoxim-methyl, υποβλήθηκε σχετική αίτηση για χρήση σε μούσμουλα. Όσον αφορά την ουσία spirotetramat, υποβλήθηκε σχετική αίτηση για χρήση σε φράουλες, μπανάνες, επιτραπέζιες ελιές και ασκαλώνια. Όσον αφορά την ουσία thiacloprid, υποβλήθηκε σχετική αίτηση για χρήση στο σπανάκι και παρόμοια βρώσιμα φύλλα (σέσκουλα).
(4)
Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για την ουσία spirotetramat για χρήση στους ανανάδες. Ο αιτών ισχυρίζεται ότι η εγκεκριμένη χρήση της ουσίας αυτής για τις εν λόγω καλλιέργειες στις Ηνωμένες Πολιτείες έχει ως αποτέλεσμα κατάλοιπα που υπερβαίνουν τα ΑΟΚ του κανονισμού (ΕΚ) αριθ. 396/2005 και ότι χρειάζεται υψηλότερο ΑΟΚ για να αποφευχθούν οι εμπορικοί φραγμοί όσον αφορά την εισαγωγή των εν λόγω καλλιεργειών.
(5)
Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.
(6)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τους καταναλωτές και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε.
(7)
Η Αρχή συμπέρανε, στην αιτιολογημένη γνώμη της, ότι, όσον αφορά στη χρήση της ουσίας kresoxim-methyl για τα μούσμουλα, τα υποβληθέντα δεδομένα επαρκούν για να καθοριστούν νέα ΑΟΚ με βάση τη χρήση σε εξωτερικούς χώρους στο βόρειο τμήμα της ΕΕ. Όσον αφορά τη χρήση της ουσίας thiacloprid στο σπανάκι και σε παρόμοια φυτά με φύλλα, τα υποβληθέντα δεδομένα επαρκούν για να καθοριστούν νέα ΑΟΚ με βάση τη χρήση σε εξωτερικούς χώρους στο βόρειο τμήμα της ΕΕ μόνο για το σπανάκι και τα φύλλα τεύτλων.
(8)
Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα στοιχεία και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές ως προς την ασφάλεια των καταναλωτών, με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στην ουσία αυτή μέσω της κατανάλωσης όλων των ειδών τροφίμων που μπορεί να την περιέχουν ούτε η βραχυχρόνια έκθεση μέσω υψηλής κατανάλωσης των σχετικών καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD).
(9)
Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(10)
Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Απριλίου 2014.

Labels: 0
3
17
6